b'\n_START_ARTICLE_\nAndre Iguodala\n_START_SECTION_\nRani \xc5\xbeivot\n_START_PARAGRAPH_\nAndre Iguodala je ro\xc4\x91en kao dijete Linde Shanklin i Franka Iguodale u Springfiledu, u saveznoj dr\xc5\xbeavi Illinois. Njegov stariji brat Frank poha\xc4\x91ao je sveu\xc4\x8dili\xc5\xa1te Dayton i trenuta\xc4\x8dno je slobodan igra\xc4\x8d. Andre je kao klinac poga\xc4\x91ao osnovnu \xc5\xa1kolu "Benjamin Franklin Middle School" i ko\xc5\xa1arkom se po\xc4\x8deo baviti u 6. razredu.\n_START_SECTION_\nSrednja \xc5\xa1kola\n_START_PARAGRAPH_\nIguodala je poha\xc4\x91ao srednju \xc5\xa1kolu "Lanphier High School"  u Springfieldu. Tijekom ljeta 2000. privukao je pa\xc5\xbenju trenera iz cijele dr\xc5\xbeave, kada je na dr\xc5\xbeavnom turniru ACC izabran za najkorisnijeg igra\xc4\x8da. Posebno se istaknuo u finalu kada je svojim \xc5\xa1utom donio pobjedu svojoj mom\xc4\x8dadi i naslov prvaka. Na posljednjoj srednjo\xc5\xa1kolskoj godini u prosjeku je postizao 32.5 poena, 13.9 skokova i 8.2 asistencije. Od dnevnih novina Chicago Sun-Timesa izabran je za igra\xc4\x8da desetlje\xc4\x87a.\n_START_SECTION_\nSveu\xc4\x8dili\xc5\xa1te\n_START_PARAGRAPH_\nIguodala se na po\xc4\x8detku opredijelio za sveu\xc4\x8dili\xc5\xa1te Arkansas. Me\xc4\x91utim, nakon \xc5\xa1to je njihov trener Nolan Richardson otpu\xc5\xa1ten, Iguodala se premjestio na sveu\xc4\x8dili\xc5\xa1te Arizona. U sezoni 2002./03. izabran je u Pac-10 All-Freshmen mom\xc4\x8dad. Sezonu kasnije izabran je za najboljeg igra\xc4\x8da Wildcatsa, predvode\xc4\x87i mom\xc4\x8dad u poenima, skokovima i asistencijama. Iste sezone zabilje\xc5\xbeio je tri triple-double u\xc4\x8dinka i time postav\xc5\xa1i tek drugim igra\xc4\x8dem (prvi je Jason Kidd) u povijesti Pac-10 konferencije koji su tijekom jedne sezone postigli dva ili vi\xc5\xa1e triple-double u\xc4\x8dinka.\n_START_SECTION_\nRookie sezona\n_START_PARAGRAPH_\nIguodala je izabran kao deveti izbor NBA drafta 2004. od strane Philadelphia 76ersa. Jedan od li\xc4\x8dnosti ESPN-a Dick Vitale komentirao je da su 76ersi pogrije\xc5\xa1ili u svojem izboru jer su na draftu uzeli igra\xc4\x8da koji iza linije za tricu \xc5\xa1utira samo 27%. To je Iguodali dalo dovoljno motiva da se u svojoj rookie sezoni doka\xc5\xbee u pravom svjetlu. Svih 82 utakmice regularnog dijela sezone odigrao je u startnoj petorci i odveo 76erse do prvog kruga doigravanja. U prosjeku je postizao 9 poena, 5.7 skokova, 3 asistencije i 1.7 ukradenih lopti. Bio je jedini novak u sezoni koji je zabilje\xc5\xbeio triple-double u\xc4\x8dinak. Izabran je u All-Rookie prvu petorku i svojim dobrim igrama izborio je nastup na All-Star vikendu u mom\xc4\x8dadi novaka protiv sophomoresa. Na All-Staru se natjecao i na Slam Dunk natjecanju i zavr\xc5\xa1io drugi u poretku iza Natea Robinsona.\n_START_SECTION_\nSezona 2006./07.\n_START_PARAGRAPH_\nIguodala je nakon odlaska Iversona postao vo\xc4\x91om mom\xc4\x8dadi i njihovim najboljim igra\xc4\x8dem . Sezonu je zavr\xc5\xa1io u brojkama od 18.2 poena, 5.7 skokova i 5.7 asistencija po utakmici. Sixersi su nakon odlaska Iversona napravili omjer 30-29 i zamalo u\xc5\xa1li u doigravanje. Iguodala je ponovo sudjelovao na All-Star vikendu, ali ovaj put u mom\xc4\x8dadi sophomoresa i na kraju je  osvojio nagradu za najkorisnijeg igra\xc4\x8da utakmice.\n_START_SECTION_\nSezona 2007./08.\n_START_PARAGRAPH_\nIguodala je u novu sezonu krenuo sa mnogo kontroverza. Najprije je odbio ugovor 76ersa vrijedan 57 milijuna ameri\xc4\x8dkih dolara, a u sezonu krenuo s vrlo lo\xc5\xa1om formom. Kako je sezona odmicala igrao je sve bolje i 76ersi su ponovo bili u igri za doigravanje. Sezonu su zavr\xc5\xa1ili s omjerom 40-42, pobjediv\xc5\xa1i u 22 od posljednjih 29 utakmica regularog dijela sezone. Time su 76ersi izborili mjesto u doigravanju. Iguodala je tijekom sezone bio na prosjeku od 19.9 poena, 5.4 skokova i 4.8 asistencija, ali su 76ersi u \xc5\xa1est utakmica izgubili u prvom krugu doigravanja od Detroit Pistonsa. Na kraju sezone odlu\xc4\x8dio je potpisati \xc5\xa1estogodi\xc5\xa1nji ugovor sa 76ersima vrijedan 80 milijuna dolara.'